Publication: Magyar Közlöny
Issue: MK-2001-43 (Year: 2001, Number: 43)
Era: 1990-2004
Section: 1997. évi CLVI. törvényben (a továbbiakban: Khtv.) megállapított követelmények alapján végzi tevékenységét,
Paragraph Index: 691

8. A Közalapítvány vagyonának felhasználása 8.1. A Közalapítvány vagyonának felhasználásáról a Kuratórium — az Alapító Okiratban foglalt szabályoknak megfelelően — dönt. 8.2. A Kuratórium a Közalapítvány vagyoni helyzete és bevételei ismeretében évente keretszámokban dönt a Közalapítvány célja között felsorolt feladatok végrehajtásához felhasználható pénzeszközök mértékéről, felosztásuk módjáról. 8.3. A Kuratórium a Közalapítvány vagyonából a közalapítványi célok megvalósításához nyújtott támogatásokról nyilvános pályázati rendszer vagy előre meghatározott körben közzétett felhívás keretében dönt. Az Alapító Okiratban rögzített célok szellemében összegszerűen is dönt a támogatások odaítéléséről, azok mértékéről és formájáról. A pályázati feltételek meghirdetésébe, a támogatások odaítéléséről történő döntés előkészítésébe és a megítélt támogatások rendeltetésszerű felhasználásának ellenőrzésébe bevonja a határon túli magyarságnak a közalapítvány által megbízott képviselőit, illetve szervezeteit. A pályázat nem tartalmazhat olyan feltételeket, amelyekből — az eset összes körülményeinek mérlegelésével — megállapítható, hogy a pályázatnak előre meghatározott nyertese van (színlelt pályázat). Színlelt pályázat a cél szerinti juttatás alapjául nem szolgálhat. 8.4. A Kuratórium a támogatások rendeltetésszerű felhasználásának ellenőrzése céljából konkrét határidő megjelölésével, tételes elszámolás és szakmai beszámoló megküldését írja elő a támogatásban részesített pályázóknak, és annak elfogadásáról — a végső elszámolás benyújtását követően — pályázati programonként kuratóriumi határozatban dönt. 8.5. Az elszámolásokkal szemben támasztott követelményeket a Szervezeti és Működési Szabályzat (a továbbiakban: SZMSZ) mellékletét képező Elszámolási Szabályzat tartalmazza.

Source: https://magyarkozlony.hu/hivatalos-lapok/63a6486779bfa5c8125bbc2c7dafef09d13bd214/dokumentumok/f3e0beebfd86ad9435a490bbc2a68d9a23bcac54/letoltes